مشورتي بورډ: د سولې مذاکراتو صلاحیت حکومت لري، نه ګوندونه
د افغانستان د سولې مشورتي بورډ وايي، له وسله والو طالبانو سره د سولې د مذاکراتو صلاحیت افغان حکومت لري نه سیاسي ګوندونه.
یاد بورډ د دوشنبې په ورځ د «لېندۍ پر ۲۶مه» په ارګ کې له ولسمشر غني‌ او نورو افغان چارواکو سره غونډه کې د حکومت په مشرۍ له طالبانو سره پر خبرو ټینګار کړی دی. له ولسمشرۍ ماڼۍ څخه په دې اړه خپور شوي بیان کې راغلي چې دغه بورډ له ولسمشر غني سره د سولې د مشورتي بورډ د پراختیا او دندو په اړه خپلې مشورې او وړاندیزونه هم شریک کړل. د ملي یووالي حکومت اجرائیه رئیس عبدالله عبدلله هم په دغه غونډه کې ویلي چې د سولې په اړه اقدمات پټ نه تر سره کېږي. ښاغلي عبدالله ویلي:"موږ ټول باید په اوسنیو شرایطو کې د سولې ملاتړ وکړو او پر بېلابېلو نومونو ونه وېشل شو." نوموړي د سولې د خبرو اترو لپاره د یوه مسؤل بنسټ په توګه د حکومت چتر حتمي بللی. افغان حکومت تېره اوونۍ له افغان چارواکو، سیاسي‌ او پخوانیو جهادي مشرانو څخه تشکیل شوی د سولې عالي مشورتي بورډ اعلان کړ. دا په داسې حال کېده چې د افغانستان د ملي امنیت شورا پخواني مشر محمد حنیف اتمر او د حزب اسلامي مشر ګلبدین حکمتیار د حکومت لخوا د سولې د وروستیو هڅو په اړه نارضایتي ښودلې. پر همدې مهال د افغانستان د سیاسي احزابو ټولنه وايي، تر څو چې د افغانستان سیاسي ډلې او قومونه پر یو لړ اساسي اصولو هوکړې ته ونه رسېږي جګړه به روانه وي. دغه ټولنې د سولې پر بین الافغاني مزاکراتو ټینګار کړی او ویلي دي چې ټول ښکېل اړخونه باید له شرط وړاندې کولو پرته د سولې خبرو ته کېني. د افغانستان د سیاسي احزابو ټولنې د دوشنبې په ورځ په یو بیان کې ویلي، که چیرې د سولې په پروسه کې د هېواد د مطرحو سیاسي اړخونو څخه یو هم لیرې پاتې شي د سولې مذاکرات به نتجیه ورنه کړي. د سیاسي‌ احزابو دغه ټولنه وايي، له وسله والو طالبانو سره د سولې په هدف د زلمي خلیلزاد د هڅو ملاتړ کوي.